Hevder IS brukte sennepsgass mot kurdiske soldater i Irak
Det skriver flere amerikanske medier, blant annet The Wall Street Journal. Terrorgruppen skal ha brukt sennepsgass i kamper mot kurdiske styrker i Irak denne uken, opplyser de ikke navngitte tjenestemennene. Ifølge CNN skal angrepet ha skjedd i nærheten av byen Makhmour i Irak. Sennepsgassen skal mest sannsynlig ha blitt spredd blant de kurdiske soldatene i et bombeangrep, men angrepet skal ikke ha vært massivt.Flere kurdiske soldater skal ha blitt syke med symptomer som indikerer at sennepsgass ble brukt. Myndighetskildene mener det er sannsynlig at IS har anskaffet seg det kjemiske våpenet i nabolandet Syria, som hadde store mengder sennepsgass opptil 2013. Da skal president Bashar al-Assad ha initiert destruering av hele våpenlageret sammen med internasjonale inspektører, men dette har aldri blitt fullt ut bekreftet. – Har ISIS funnet granater med sennepsgass? Vi tror det. Vi tror de har brukt det, sier en ikke navngitt tjenestemann til CNN. En FN-rapport slo i 2013 fast at Assads regime brukte saringass i et angrep på en bydel i Damaskus 21. august det samme året. Den samme myndighetskilder medgir at IS også kan ha skaffet seg sennepsgass i Irak, som hadde store lagre av kjemiske våpen, deriblant sennepsgass. Disse skal ha blitt destruert etter den første golfkrigen i 1991. Da USA invaderte landet i 2003, var det under påskudd av at Saddam Hussein fortsatt hadde kjemiske og biologiske våpen. Årevis med leting fulgte, men det ble aldri funnet spor etter verken lagre eller produksjonsanlegg for slike våpen i Irak.Kilder i det amerikanske forsvarsdepartementet opplyser til NBC News at dette er den andre gangen IS har brukt kjemiske våpen, og at det første angrepet skjedde i løpet av «de siste ukene». Sennepsgass gir blant annet brennende og kløende blemmer på kroppen. Den potensielt dødelige gassen gjorde sitt inntog i skyttergravene under første verdenskrig. De fleste kjemiske stridsmidler har en holdbarhet på knapt fem år, før de ender opp som en ufarlig smørje. Bruk av kjemiske stridsmidler som sennepsgass forutsetter også at man selv oppholder seg på god avstand fra målet, at vindretningen er gunstig og at man har et effektivt våpensystem som sørger for at stridsmiddelet effektivt spres i dampform over målet.Den siste tiden har det vært en rekke ubekreftede rapporter om at ekstremistgruppen IS skal ha brukt kjemiske våpen i Irak. Denne uken hevdet representanter for de kurdiske peshmerga-styrkene at det ble brukt gass i et angrep på deres styrker i Nord-Irak. Angrepet skal ha skjedd for tre dager siden, hvor flere soldater skal ha fått brannskader i luftveiene. Det er ikke bekreftet hvem som står bak angrepet eller om det faktisk ble brukt kjemiske våpen. I mars sa den kurdiske selvstyreregjeringen i Nord-Irak at den hadde bevis på at ekstremistene brukte klorgass i et bilbombeangrep 23. januar, skriver NTB. I juli kom det også meldinger om at IS skal ha angrepet peshmergaen med et prosjektil fylt med en ukjent gass måneden før. Ifølge organisasjonene Conflict Armament Research Group og Sahan Research Group hadde gassen egenskaper som lignet på klorgass. Organisasjonene mener også å kunne dokumentere to lignende gassangrep mot kurdiske krigere i provinsen Hasaka i Syria 29. juni. Ingen omkom i angrepene, men soldatene ble syke etter å ha blitt eksponert for det som omtales som en gul gass som luktet sterkt av råtten løk. VG/NTB
Flere amerikanske tjenestemenn påstår at terrorgruppen IS har tatt i bruk kjemiske våpen.